CELEX: 32019R2148
Language: hu
Date: 2019-12-13 00:00:00
Title: A Bizottság (EU) 2019/2148 végrehajtási rendelete (2019. december 13.) a növényeknek, növényi termékeknek és egyéb anyagoknak a karanténállomásokról és az elszigetelt létesítményekből történő, az (EU) 2016/2031 európai parlamenti és tanácsi rendelet szerinti kiengedésére vonatkozó egyedi szabályokról

16.12.2019   
               
               
                  HU
               
               
                  Az Európai Unió Hivatalos Lapja
               
               
                  L 325/156
               
            
         A BIZOTTSÁG (EU) 2019/2148 VÉGREHAJTÁSI RENDELETE
         (2019. december 13.)
         a növényeknek, növényi termékeknek és egyéb anyagoknak a karanténállomásokról és az elszigetelt létesítményekből történő, az (EU) 2016/2031 európai parlamenti és tanácsi rendelet szerinti kiengedésére vonatkozó egyedi szabályokról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 64. cikke (3) bekezdésére,
         mivel:
         
                     (1)
                  
                  
                     Az (EU) 2016/2031 rendelet 64. cikke meghatározza a növényeknek, növényi termékeknek és egyéb anyagoknak a karanténállomásokról és az elszigetelt létesítményekből való kiengedésére vonatkozó általános szabályokat, és felhatalmazza a Bizottságot, hogy e tekintetben egyedi szabályokat állapítson meg.
                  
               
                     (2)
                  
                  
                     Az említett rendelettel összhangban a 30. cikk (1) bekezdése alapján elfogadott intézkedések hatálya alá tartozó vagy az említett rendelet 40. cikkének (2) és (3) bekezdése, 41. cikkének (2) és (3) bekezdése, 42. cikkének (2) és (3) bekezdése, 48. cikkének (1) bekezdése, 49. cikkének (1) bekezdése, 53. cikkének (2) és (3) bekezdése, valamint 54. cikkének (2) és (3) bekezdése alapján jegyzékbe vett növények, növényi termékek és egyéb anyagok (a továbbiakban: meghatározott anyagok) növényegészségügyi kockázatot jelenthetnek az Unióban. Ennek a végrehajtási rendeletnek ezért meg kell állapítania a meghatározott anyag karanténállomásokról és elszigetelt létesítményekből való biztonságos kiengedésére vonatkozó követelményeket.
                  
               
                     (3)
                  
                  
                     Biztosítani kell, hogy a meghatározott anyag csak akkor legyen kiengedhető a karanténállomásokról és az elszigetelt létesítményekből, ha azt megszakítás nélkül az (EU) 2016/2031 rendelet 61. és 62. cikkében meghatározott követelményeknek megfelelően az engedélyezett karanténállomásokon vagy elszigetelt létesítményekben tartották, és uniós zárlati károsítóktól, védett zónás zárlati károsítóktól és az említett rendelet 30. cikkének (1) bekezdése alapján elfogadott intézkedések hatálya alá tartozó károsítóktól mentesnek találták. Azt is elő kell írni, hogy e célból az említett követelmény leghatékonyabb végrehajtásának biztosítása érdekében az (EU) 2017/625 európai parlamenti és tanácsi rendelet (2) 34. cikke szerinti megfelelő módszereket alkalmazzák.
                  
               
                     (4)
                  
                  
                     mivel az (EU) 2016/2031 rendelet 2019. december 14-től alkalmazandó, valamint a károsítókra vonatkozó valamennyi szabály következetes alkalmazásának biztosítása érdekében ezt a rendeletet ugyanettől az időponttól kell alkalmazni. Ezért az Európai Unió Hivatalos Lapjában való kihirdetését követő harmadik napon kell hatályba lépnie.
                  
               
                     (5)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. Cikk
            Alkalmazási kör
            Ez a rendelet egyedi szabályokat állapít meg a meghatározott anyag karanténállomásokról és elszigetelt létesítményekből történő kiengedésére vonatkozóan.
         
         
            2. Cikk
            Fogalommeghatározások
            E rendelet alkalmazásában:
            
                        a)
                     
                     
                        „meghatározott anyag”: az (EU) 2016/2031 rendelet 30. cikkének (1) bekezdése alapján elfogadott intézkedések hatálya alá tartozó vagy 40. cikkének (2) és (3) bekezdése, 41. cikkének (2) és (3) bekezdése, 42. cikkének (2) és (3) bekezdése, 48. cikkének (1) bekezdése, 49. cikkének (1) bekezdése, 53. cikkének (2) és (3) bekezdése, valamint 54. cikkének (2) és (3) bekezdése alapján jegyzékbe vett növények, növényi termékek vagy egyéb anyagok;
                     
                  
                        b)
                     
                     
                        „meghatározott károsítók”: olyan károsítók, amelyekre a meghatározott anyagok elismerten fogékonyak, és amelyek az alábbi kategóriák valamelyikébe tartoznak:
                        
                                    i.
                                 
                                 
                                    az (EU) 2016/2031 rendelet 5. cikke alapján jegyzékbe vett uniós zárlati károsítók;
                                 
                              
                                    ii.
                                 
                                 
                                    az említett rendelet 30. cikkének (1) bekezdése alapján elfogadott intézkedések hatálya alá tartozó károsítók;
                                 
                              
                                    iii.
                                 
                                 
                                    az említett rendelet 32. cikkének (3) bekezdése alapján jegyzékbe vett védett zónás zárlati károsítók,
                                 
                              
                  
                        c)
                     
                     
                        „módszerek”: az (EU) 2017/625 rendelet 34. cikkében meghatározott valamennyi módszer.
                     
                  
         
            3. Cikk
            A meghatározott anyag kiengedésére vonatkozó követelmények
            A meghatározott anyag csak akkor engedhető ki a tagállamok által az (EU) 2016/2031 rendelet 60. cikke alapján kijelölt karanténállomásokról és elszigetelt létesítményekből, ha megfelel a következő feltételeknek:
            
                        a)
                     
                     
                        kizárólag az (EU) 2016/2031 rendelet 61. és 62. cikkében meghatározott követelmények szerint engedélyezett karanténállomásokon vagy elszigetelt létesítményekben tartották;
                     
                  
                        b)
                     
                     
                        e rendelet 4. cikkével összhangban a meghatározott károsítóktól mentesnek találták.
                     
                  
         
            4. Cikk
            A meghatározott károsítók kimutatásának módszerei a meghatározott anyagon
            
               (1)   A meghatározott anyagot szemrevételezéssel meg kell vizsgálni, és az anyag, illetve a károsítók biológiai jellemzői szempontjából mintavételt és vizsgálatot kell végezni a meghatározott károsítók jelenlétének kimutatására szolgáló megfelelő módszerek alkalmazásával. Ezt a szemrevételezéses vizsgálatot, mintavételt és vizsgálatot a megfelelő időpontokban kell elvégezni, és azoknak az említett károsítók észleléséhez szükséges ideig kell tartaniuk.
            
            
               (2)   Az (1) bekezdésben foglalt követelményeken túlmenően az ültetésre szánt növényeket a növények biológiai jellemzői alapján szükséges teljes idő alatt az illetékes hatóságok hivatalos felügyelete alatt kell tartani, olyan feltételek mellett, amelyek lehetővé teszik a meghatározott károsítók jelenlétének vagy az ilyen károsítók által okozott látens vagy tünetmentes fertőzéseknek a kimutatását, az erre a célra szolgáló megfelelő módszerek alkalmazásával.
            
         
         
            5. Cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2019. december 14-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. december 13-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  (HL L 317., 2016.11.23., 4. o.).
         
            (2)  Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).